הפועל עכו מתחזקת. הקבוצה של שמעון הדרי, שלא נמצאת בתקופה טובה, החתימה היום (חמישי) את שני הסרבים שנחתו להתרשמות - הקשר ברניסלב יובאנוביץ' והחלוץ נמניה ארסנייביץ'. השניים סגרו על חוזה עד לסיום העונה, באמצעות סוכנת השחקנים ויקי ואקנין.
הפועל עכו עדיין לא העבירה את חוזיהם של יובאנוביץ' וארסנייביץ' בבקרת התקציבים, והשניים לא יוכלו לעמוד לרשותו של הדרי במשחק הביתי בשבת מול מכבי נתניה. בכל מקרה, השניים לא בכושר משחק והמאמן לא בנה עליהם להתמודדות הקרובה.
במקביל לשני הסרבים, הפועל עכו קרובה מאוד להחתים גם את דומיניק וואסי, חלוץ הפועל פ"ת, שצפוי לקפוץ מהלאומית לליגת העל. וואסי אמור להגיע לעכו בטרייד, שבמסגרתו יעשה דייויד גומז את הדרך ההפוכה וינחת במלאבס.
הפועל עכו מחפשת ניצחון ראשון אחרי 12 מחזורים רצופים, בצורת שהביאה אותה אל מתחת לקו האדום, בפער של 4 נקודות מהפועל ר"ג. הפסד נוסף, בבית מול האורחת מנתניה, עלול לדרדר את עכו שלב אחד נוסף למטה, אל המקום האחרון בטבלה, ויהפוך אותה למועמדת הבכירה לירידה.